Hond herstel ná sy met kookwater brand | Netwerk24
Hond herstel ná sy met kookwater brand
Deur Jeanelle Greyling 12 Junie 2019 05:30
Die brandslagoffer, wat intussen Billie Jean gedoop is, is vinnig aan die herstel. Foto: FACEBOOK
'n Hond wat onlangs vir ernstige brandwonde behandel is, is vinnig aan die herstel by Friends of Rescued Animals (Fora) in Krugersdorp.
Die teef, wat Fora intussen Billie Jean gedoop het, kon ná agt dae haar verbande vir 'n T-hemp verruil, solank sy nie haar wonde krap of byt nie. "Dis 'n jeukerige besigheid om te genees," lui 'n Facebook-inskrywing.
Dié hawe vir ongewenste troeteldiere behandel gereeld honde met ernstige brandwonde.
"Ek weet nie wie die eienaar was nie, maar 'n bekommerde buurman het die teef na 'n veearts gebring, wat toe vir ons gevra het of ons haar kan behandel," het Linda Scrace, Fora se bestuurder, vroeër op Facebook-groep geskryf.
Die teef is glo met kookwater verbrand. Toe die hond eers onder verdowing was, het Fora haar geskeer en die wonde skoongemaak om infeksie te voorkom. Daarna het hulle die besmette en dooie vel verwyder met F10-salf en toe die "brandmengsel" (waarvan Miracle Comfrey-salf 'n bestanddeel is) op die hond gesmeer, skryf Scrace. "Die teef is op antibiotika en verdowingsmiddels en ons maak die wonde daagliks skoon.
Scrace trek daarna vir Billie Jean 'n baadjie aan, want honde wat van brandwonde herstel, kry koud. "Hulle verloor hare en vellae wat hulle gewoonlik warm hou."
Mense is welkom om F10-salf, gaas, Miracle Comfrey-salf, en FlexWrap te skenk om Fora met dié gereelde taak te help. Besoek Fora se Facebook-blad vir meer inligting.